Rein Taagepera

Rein Taagepera (født 1933) er en estisk statsviter og tidligere politiker. Han er professor emeritus i statsvitenskap ved University of California, Irvine og Universitetet i Tartu i Estland. Han ble tildelt Johan Skytte-prisen i 2008.

Liv og virke 
Han ble født i universitetsbyen Tartu, der faren, Karl Taagepera, var professor i veterinærmedisin. Høsten 1944 flyktet familien fra Estland, idet Sovjetunionen invaderte landet. De levde i eksil i Pinneberg i Tyskland, senere i Marrakech i Fransk Marokko og i Toronto i Canada.

Han utdannet seg først til fysiker ved University of Toronto, arbeidet ved DuPont i Delaware og tok doktorgraden i fysikk ved University of Delaware i 1965. Han tok mastergraden i internasjonal politikk i 1969 og slo inn på en akademisk karriere. Han ble professor ved University of California, Irvine i 1978.

I 1991, ved oppløsningen av Sovjetunionen, flyttet Taagepera tilbake til Estland. Han ble dekan ved Universitetet i Tartu og ledet etableringen av nye samfunnsvitenskapelige utdannelser. Han var professor fra 1994 til 1998. Taageperas studier av valg og partisystemer er, ikke upåvirket av hans bakgrunn som fysiker, sterkt kvantitativt orientert. Han har også studert estisk historie, politikk og kultur og tatt et mer personlig og normativt ståsted.

Taagepera var medlem av den estiske grunnlovsforsamlingen i 1991 og kandidat ved presidentvalget i 1992. Presidentkandidaturet var mest for å forhindre at den tidligere kommunisten Arnold Rüütel fikk mer enn halvparten av stemmene i første valgomgang. Dermed åpnet det for at parlamentet kunne velge Lennart Meri til president.

Fra 2001 til 2002 var Taagepera leder, men mest i navnet, for et nytt politisk parti, Res Publica, som vant parlamentsvalget året etter og dannet regjering. Han brøt med partiet i 2005.

Rein Taagepera var gift med Mare Taagepera (1938–2013), født Rünk, som var professor i organisk kjemi i Irvine.

Referanser 

Estiske statsvitere
Estiske politikere
Personer fra Tartu